boplassfunn
Store norske leksikon,Historie,Arkeologi,Nordisk arkeologi
Boplassfunn er den arkeologiske betegnelse for funn som vitner om midlertidig eller fast bosetning på et sted i forhistorisk tid, særlig i steinalder og bronsealder, delvis også i jernalder.
Boplasslagene er oppstått ved opphopning av all slags avfall fra måltider og fra det daglige virke. Under heldige forhold vil organiske stoffer, ben, skjell, trekull og så videre bevares; vanligvis omdannes de helt eller delvis til mørke jordlag (kulturlag). Hvis også disse er forsvunnet, kan boplassene bare skjelnes ved forekomsten av blant annet steinredskaper og leirkarskår i jorden.Blant kjente norske boplassfunn fra stein- og bronsealderen kan nevnes Vistehulen nord for Stavanger, Ruskeneset ved Bergen, Skipshelleren i Nordhordland, Narestø i Agder og Bømloboplassene. Les mer i Store norske leksikon gravfunn offerfunn kulturlag hustufter steinalderen i Norge bronsealderen i Norge